**Saeimas lēmuma "Par Latvijas Nacionālo bruņoto spēku karavīru dalību Ziemeļatlantijas līguma organizācijas misijā Irākā (*NATO Mission Iraq*)" projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Saeimas lēmuma "Par Latvijas Nacionālo bruņoto spēku karavīru dalību Ziemeļatlantijas līguma organizācijas (turpmāk – NATO) misijā Irākā *(NATO Mission Iraq)*" projekts sagatavots, lai varētu nodrošināt Latvijas Nacionālo bruņoto spēku (turpmāk – NBS) karavīru dalību NATO misijā Irākā. Saeimas lēmums stāsies spēkā tā pieņemšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Deklarācijas par Artūra Krišjāņa Kariņa vadītā Ministru kabineta iecerēto darbību 203. punkts un Rīcības plāna tās īstenošanai 203.2. apakšpunkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada oktobrī NATO Aizsardzības ministri apstiprināja NATO iesaisti apmācību un spēju celšanas aktivitātēs (*NATO Training and Capacity Building Iraq)* Irākā un tās reģionā. 2017. gada janvārī mobilās apmācību grupas uzsāka apmācību un spēju celšanas aktivitātes, liekot uzsvaru uz mācībspēku sagatavošanu (*train the trainer approach).* 2018. gada jūlijā pēc NATO samita tika pieņemts lēmums iesaistīties Irākas drošības spēku apmācībā plašākā mērogā, un paplašināt līdzšinējās aktivitātes piešķirot tām misijas statusu, tādējādi izveidojot NATO misiju – *NATO Mission Iraq* (turpmāk – NMI). NMI pilnvērtīgi tika uzsākta 2018. gada oktobrī. Taču pēc drošības situācijas saasināšanās š.g. sākumā, NATO ģenerālsekretāra J. Stoltenberga savstarpējo konsultāciju laikā ar Irākas premjerministru *Al-Kadhimi,* Irākas premjers vairākkārtīgi ir lūdzis NATO pastiprināt atbalsta sniegšanu Irākas drošības spēku stiprināšanai. NMI ir apmācību un padomdošanas misija, kas neietver kaujas uzdevumu funkcijas. Misijas galvenie uzdevumi ir atbalsta sniegšana un padomdošana efektīvai, ilgtspējīgai, pārskatāmai un visaptverošai Irākas valsts aizsardzības un drošības institūciju un civilā sektora izveidei. Tas dod ieguldījumu Irākas spējai efektīvi cīnīties pret terorismu, jo sevišķi cīņā pret *ISIS*, un veicina Irākas spēju stabilizēt valsti kopumā. Misijas sastāvā ir 550-600 liels militārais un civilais personāls un tās vadību līdz š.g. decembrim uzņēmusies Kanāda. Savukārt no 2021. gada misijas vadību NATO ietvaros uzņemsies Dānija. Ņemot vērā līdzšinējo Latvijas veiksmīgo sadarbību ar Dāniju Globālās Koalīcijas operācijā *Inherent Resolve* Irākā*,* Dānija ir piedāvājusi Latvijai pievienoties NMI Dānijas kontingenta sastāvā sākot ar š.g. novembri. Jāatzīmē arī, ka Dānija ir svarīgs Latvijas stratēģiskais partneris, ar kura atbalstu tiek stiprināta Latvijas valsts aizsardzība un drošība, līdz ar ko, no politiskā viedokļa Latvijas gatavība sniegt atbalstu stratēģiskajam partnerim tiktu augsti novērtēta. Latvijas dalība NMI dotu iespēju NBS pilnveidot savas kaujas spējas, kā arī turpināt taktisko sadarbību un veicināt savstarpējo savietojamību ne tikai ar Dānijas bruņotajiem spēkiem, bet arī NATO ietvaros kopumā.Tā kā šobrīd Globālās Koalīcijas operācijas *Inherent Resolve*  uzdevumi tiek optimizēti, un notiek NATO misijas - NMI apmācības funkciju paplašināšana, ir būtiski pārfokusēties un sniegt atbalstu NATO izvirzīto mērķu un uzdevumu īstenošanai. Drošības situācija Irākā vēl joprojām ir nestabila un neskatoties uz to, ka Irākas spējas ir ievērojami uzlabojušās, tomēr Irākas valdībai ir nepieciešams arī turpmāks atbalsts. *ISIL/Da’esh* Irākā darbojas pagrīdē, galvenokārt īstenojot uzbrukumus atsevišķos Irākas Ziemeļu, Austrumu un Dienvidu reģionos. Ņemot vērā šī brīža reģionālo politisko dinamiku, NMI ir būtisks instruments kā celt Irākas valdības un drošības spēku kapacitāti, lai stabilizētu situāciju valstī.NBS plāno uzsākt dalību misijā ar vada lieluma vienību 34 karavīru sastāvā. NBS kontingenta plānotais uzdevums ir nodrošināt spēku aizsardzību (*force protection*), fokusējoties uz bāzes aizsardzības nodrošināšanu, un NMI padomnieku drošas pārvietošanās nodrošināšanu misijas rajonā. Ņemot vērā notikumu dinamisko attīstību, Irākas spēju attīstības vajadzības un attiecīgi turpmākās misijas vajadzības, Aizsardzības ministrija, ja nepieciešams, var izskatīt NBS kontingenta palielināšanu līdz 40 karavīriem. Lai nodrošinātu NBS iesaisti misijā, tiks noslēgta tehniskā vienošanās ar Dāniju, atrunājot visus ar misiju saistītos nodrošinājuma jautājumus. Savukārt, kas attiecas uz NBS spēku statusu Irākas Republikas teritorijā, 2016. gada 19. aprīlī NATO ar Irākas Republikas valdību jau ir noslēgta vienošanās, kurā ir noregulēti ar NATO personāla statusu Irākas Republikas teritorijā saistītie jautājumi.NBS dalība operācijā tiek plānota saskaņā ar “Latvijas Nacionālo bruņoto spēku piedalīšanās starptautiskajās operācijās” 1. panta pirmās daļas 1. punkta nosacījumiem – tā ir dalība starptautiskā miera uzturēšanas operācijā, kuras mērķis ir atjaunot un uzturēt mieru konflikta zonās un kurās iesaistītajam personālam nav tiesību piedalīties karadarbībā, izņemot gadījumus, kad tas ir nepieciešams pašaizsardzības nolūkā.Atbilstoši likumam “Latvijas Nacionālo bruņoto spēku piedalīšanās starptautiskajās operācijās”, NBS karavīri starptautiskajā operācijā piedalās saskaņā ar Saeimas lēmumu.Ņemot vērā NBS plānoto uzdevumu raksturu un Latvijas apņemšanos pildīt saistības attiecībā pret NATO un saviem partneriem, NBS dalību misijā ar Saeimas lēmumu plānots noteikt uz laiku līdz 2022. gada 1. novembrim.  |
| 3. | Projekta izstrādē iesaistītās institūcijas | Projekts izstrādāts Aizsardzības ministrijā.  |
| 4. | Cita informācija | Aizsardzības ministrija nodrošinās Latvijas saistības atbilstoši piešķirtajiem valsts budžeta līdzekļiem budžeta programmas 22.00.00 "Nacionālie bruņotie spēki" ietvaros no starptautiskajām operācijām paredzētajiem līdzekļiem. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz Nacionālo bruņoto spēku personālu. |
| 2. | Tiesiskā regulējuma ietekme uz tautsaimniecību un administratīvo slogu | Tautsaimniecību neietekmē. Sabiedrības grupu un institūciju tiesības un pienākumus nemaina. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un institucionālo struktūru neietekmēs. Jaunas institūcijas netiks izveidotas un esošās institūcijas netiks likvidētas. |
| 3. | Cita informācija | Nav. |

Anotācijas III, IV un VI sadaļa - projekts šo jomu neskar.

Ministru prezidenta biedrs,

aizsardzības ministrs A. Pabriks

S.Šadurska

Signe.Sadurska@mod.gov.lv

tel.67335247

I.Krekovska

Ieva.Krekovska@mod.gov.lv

tel.67335020

v\_sk. = 930